Vihreiden kuntavaalivoitto tuli samalla taktiikalla kuin persujen jytky, kirjoittaa politiikan toimittaja Tommi Parkkonen.

Yleisradion vaalilähetys näytti lähikuvaa kuntavaalien häviäjästä, perussuomalaisten puheenjohtajasta Timo Soinista, kun rockklubi Tavastian lavalla seisonut kuntavaalien voittaja, puheenjohtaja Ville Niinistö puhui puolueensa kannattajille vihreiden vaalivalvojaisissa. TOMMI PARKKONEN

Ärhäkkä, älykäs ja sanavalmis oppositiopoliitikko, joka haukkuu kaikkea mitä hallitus sanoo ja tekee, ei kauheasti välitä politiikan, yhteiskunnan ja talouden realiteeteista, lupaa kansalaisille kaikkea kivaa, kieltää aktiivisesti vanhat syntinsä ja lopulta johtaa puolueensa ennennäkemättömään vaalivoittoon.

Kuulostaako tutulta?

Pitkään oppositiopoliitikon vastuuttomasta hurlumhei-asemasta nauttimaan pystynyt, mutta nyt hallitusvastuun - tuon politiikan suurimman mörön - raskauttama, hiljentämä ja ruotuun laittama Timo Soini joutui tällä kertaa katselemaan voimattomana vierestä, kun toinen pätevä populistipoliitikko Ville Niinistö jyräsi vihreineen persujen ja Soinin ohi kuntavaaleissa tämän omalla taktiikalla: haukkumalla kaikki muut ja kehumalla estottomasti itseään - ankeat faktat välillä armeliaasti unohtaen.

\* \* \*

Ympäristöministerinä istunut Niinistö tietää tarkkaan miten hallitus toimii ja miten siellä joutuu tekemään kompromisseja - sekä taloudellisten realiteettien vuoksi nykyisen pääministeri Juha Sipilän (kesk) usein mainitsemia kipeitä leikkauksia, jotka koskevat kaikkia.

Tosin ei nyt aivan kaikkia, mutta ainakin huonompiosaisimpia.

Ja vaikkapa koulutusta

Tämä ei kuitenkaan ole estänyt Niinistöä toimimasta iloisen populistisesti.

Päinvastoin.

Monien poliitikkojen - sekä hallituksen että opposition edustajien - mielestä Ville Niinistö on nykyään joissain asioissa jopa räväkämpi populisti kuin Soini aikoinaan. Jotkut sanovat Niinistön kopioineen Soinin populistisesta toimintakulttuurista itselleen parhaiten sopivat palaset. Ja teoriaoppeja esitellään käytännössä nykyään esimerkiksi eduskunnan kyselytunneilla, kun tavallinen kansa katselee televisiosta mitä ne kansanedustajat siellä eduskunnassa oikein puuhastelevatkaan.

Ja siinä missä hallituksen ministerinä Soini on joutunut hillitsemään ”plokiensa” kirjoitustahtia ja sisältöä, Niinistö on ollut ahkera sekä sosiaalisessa että perinteisessä mediassa, jossa hän kommentoi ja ottaa kantaa vaikka kukaan ei olisi vielä ehtinyt tai halunnut hänen mielipidettään kysyäkään.

Niinistön ja Soinin toimintatavat ja retoriikka ovat erilaiset, mutta lopputulos sama: kansalle kerrotaan, mitä sen uskotaan haluavan kuulla.

Ja taktiikka on toimiva.

Perussuomalaiset saavutti taktiikalla oppositiossa ollessaan kaksi jytkyä. Nyt kun hallituksessa ollessa ei voinut kailottaa ihan mitä tahansa, Soinin luomus romahti kuntavaaleissa 8,8 prosentin kansalliseen kannatukseen.

Ja kun vihreät ei hallituksessa ollessaan puolestaan voinut ampua täysillä ympäriinsä, joutui puolue vuoden 2012 kuntavaaleissa tyytymään 8,5 prosentin kannatukseen. Nyt kun populistinen tykkituli on oppositiossa ollut vapaa, äänisaalis kipusi sunnuntaina 12,4 prosenttiin.

\* \* \*

Ei olekaan sattuma, että Soini on ottanut henkilökohtaiseksi maalitaulukseen juuri Niinistön - sekä vasemmistoliiton ex-puheenjohtaja Paavo Arhinmäen ja tämän seuraajan Li Anderssonin. Tunnettuja ja taitavia populisteja kaikki.

Ja Soinin inhokkeja; fillarikommunistipunavihreitä.

Populisti Soini tietää, miten populismi toimii. Ja miten populismilla pärjää.

Tällä kertaa hallituksen ministeri Soini ei omaksi epäonnekseen voinut lupailla aivan päättömiä ja maalailla viisi metriä leveällä pensselillä, koska perussuomalaiset joutuu tottelemaan ainakin jonkin verran hallitusohjelmaa. Toki taksimonopolia kiivaasti suojelevat persut ilmoittivat vaalimainonnassaan vastustavansa monopoleja, mutta tuo oli persumittapuulla varsin kevyttä äänestäjien huijaamista.

Mutta hallituksen kahleet eivät pidätelleet oppositiossa olevia vihreitä ja Niinistöä. Niinistö ottikin puolueen vaaliteemaksi nykyisen hallituksen koulutusleikkaukset, jollaisia vihreät on itse ollut tekemässä aikaisemmassa hallituksessa.

Näin toimii puhdasverinen, hyvän pokan omaava populisti.

Ja vaalivoitto tuli.